**Gondolkodjon, mielőtt lehúzza!**

**Több tízezer meghibásodás, sok millió forintos javítási költség, leállások, dugulások, kiöntések sokasága – ez a mérlege az idei esztendőnek, ami a Tiszamenti Regionális Vízművek Zrt. által működtetett szennyvízcsatornák, szivattyúk működését illeti. Tudta, hogy a megdöbbentő számok mögött sokszor az emberi nemtörődömség áll?** **Ismerkedjenek meg az alapvető csatornahasználati szabályokkal!**

***Mit önthetünk bele a szennyvízcsatornába és mit ne?***

* A megépült szennyvízcsatornába csak kommunális jellegű szennyvizet szabad bevezetni. A csatorna keresztmetszete, az aknák, szennyvízátemelők úgy lettek méretezve, hogy csak ennek elvezetését biztosítják. A kommunális jellegű szennyvíz az otthoni, mindennapos tevékenységből származó szennyvizek, például a vécéöblítésre szánt víz, a mosáshoz, mosogatáshoz, fürdéshez használt víz.
* Esővizet, talajvizet, belvizet soha nem engedjen a szennyvízcsatornába! Ez ugyanis túlterheli a rendszert, a visszaduzzadt szennyvíz elöntheti a pincéket, a mélyebben fekvő területeket, sőt, a fürdőszobákat is!

***Miket szigorúan tilos a csatornába önteni, dobni?***

* mérgeket, gyógyszereket és növényvédőszereket, nehézfém tartalmú folyadékokat, benzint, gázolajat, fáradt olajat, hígítót, festéket
* hígtrágyát
* sütőolajat, élelmiszermaradékot
* popsitörlőkendőt (a szivattyúk meghibásodásának felét ez okozza), intim betétet
* rongyokat, felmosófejet
* állati tetemeket

***Mi történik, ha mégis belekerülnek ezek az anyagok a csatornába?***

* a darabos szennyeződések elzárhatják a víz útját, ami kiöntést okozhat az otthonokban
* a szennyvíztisztítóban elpusztulhatnak a tisztítást végző baktériumok
* a nem csatornába való tárgyak tönkretehetik a szennyvízátemelők szivattyúit – ez megbéníthatja a szennyvíztisztítást

***Hogyan ellenőrizheti a TRV Zrt. a szabályos csatornahasználatot?***

* csapadékos időben, hóolvadáskor helyszíni ellenőrzéssel
* ingatlanon belüli belső csatorna ellenőrzésével, lefolyási próba végzésével
* kamerás csatornavizsgálattal
* füstgenerátoros csatorna vizsgálattal
* szennyvíz mintavétellel és annak laboratóriumi elemzésével

***Milyen következményei lehetnek, ha nem szabályosan használom a csatornát?***

* a TRV Zrt. korlátozhatja vagy felfüggesztheti a szolgáltatást esetleg bírságot szabhat ki
* felmondhatja a közüzemi szerződést
* feljelentést tehet az illetékes hatóságnál

A fentiekből látható, hogy a csatornahálózat állapota és a tisztítótelep működése erősen függ Önöktől, attól, hogy mit engednek a csatornába. Néhány ember felelőtlen magatartása miatt az egész szolgáltatás ellehetetlenülhet, rengeteg bosszúságot és kárt okozva ezzel a többi fogyasztónak és a vízszolgáltatónak, szennyezve a természetet.

Az itt látható képek nem illusztráció fotók, mindegyik a TRV Zrt. meghibásodott szivattyújának takarításakor készült. Jól látható, mi minden kerül bele a csatornákba…